Presidenti Obama, thirrje Kongresit për reformën shëndetësore
Presidenti Barak Obama i tha Kongresit se është i vendosur për të siguruar reformimin e kujdesit shëndetësor, që çdo amerikan të mund t
Fjalimi mbëmshëm i Presidentit Barak Obama para dy dhomave të Kongresit mbi çështjen e reformimit të kujdesit shëndetësor po tërheq reagime nga ana e ligjvënësve. Presidenti përdori një gjuhë të prerë për të qartësuar se cfarë do të sillnin propozimet për reforma, dhe u zotua për vazhdimin e kërkimit të mbështetjes dypartiake, por tha se koha për lojra politike me kujdesin shëndetësor ka marrë fund. Presidenti Obama tha se sistemi i tanishëm i kujdesit shëndetësor e ka çuar vendin në një kulm vështirësish, duke rënduar klasën e mesme të amerikanëve që përpiqen të paguajnë për kujdes shëndetësor, në pamundësi për ta patur. Duke thënë se Amerika është e vetmja demokraci e përparuar dhe i vetmi vend i pasur që lejon vështirësi të tilla për miliona shtetas të vetë, presidenti tha se ka ardhur koha për t’i lënë mënjëanë politikat dhe të zgjidhet problemi: Presidenti Obama tha se propozimet për reformën, që përllogaritet të kushtojë 900 miliardë dollarë gjatë një periudhe 10 vjeçare, do të sillte siguri e qëndrueshmëri për personat e siguruar dhe do të bënte të mundur për dhjetra milionë amerikanë që nuk janë në gjendje të përballojnë sigurim shëndetësor për t’u siguruar nëpërmjet një sistemi konkurues mes kompanive private. Republikanët nga ana e tyre, duke e lavdëruar presidentin për oratorinë e tij, thane se ai nuk arriti të japë hollësi rreth propozimeve të veta dhe ritheksuan kritikat se propozimet e demokratëve do të përbënin një taksë të re të rëndë për amerikanët dhe bizneset e vogla, si dhe do të shtonin deficitin buxhetor. Ligjvënësi republikan Çarls Boustany, i cili është edhe mjek kirurg, iu përgjigj fjalimit të presdientit: Republikani nga Virxhinia Erik Kantor tha se presidenti nuk arriti të japë hollësi të mjaftueshme ose të ofrojë propozime me të cilat amerikanët do të ndjeheshin të lehtësuar a të kënaqur. Gjatë fjalimit të presidentit pati një kujtesë të faktit se sa ethellë është bërë ndarja mes dy partive për çështyjen e reformës së kujdesit shëndetësor. Kur Presidenti po fliste për imigrantët e paligjshëm duke thënë se në bazë të planit të tij ata nuk do të përfitojnë kujdes shëndetësor, kongresmeni republikan Joe Wilson iKarolinës së Jugut thirri "Gënjen!" Më pas, thirrja e tij u dënua nga kolegët republikanë dhe zoti Wilson kërkoi të falur duke thënë se ishte nxituar nga zjarri i momentit. Kryetarja e Dhomës së Përfaqësuesve demokratja Nenci Pelosi ka thënë se alternativa për sigurime shëmdetësore të drejtuara nga shteti është thelbësore që të mund të miratohet në Dhomën e Përfaqësuesve. Deri tani, tre komisione në Kongres kanë miratuar variante të reformës në kujdesin shëndetësor, të cilat do të shkrihen në një ligj të vetëm. Dje kryetari i Komisionit të Senatit për financa, Maks Baukaus bëri ditur se do të fillojnë punën për një variant tjetër të këtij ligji që do të hidhet për votim edhe nëse republikanët nuk e mbështetesin atë: Duke iu drejtuar kundërshtarëve të planit të tij, presidenti Obama u përqëndrua tek ato që ai i quajti taktika frikësuese në vend të një debati të ndershëm, dhe në pretendimet e republikanëve se plani për reforma do të çonte drejt vënies së kujdesit shëndetësor nën kontroll të qeverisë. Presidenti tha se ai do të vazhdojë të kërkojë pika të përbashkëta dhe do të jetë i hapur ndaj propozimeve serioze, por jo ndaj shtrembërimeve: Presidenti Obama tha gjithashtu se nuk do të favorizonte një ndryshim të menjëherëshëm që do të pengonte funksionimin e kujdesit shëndetësor që amerikanët kanë tani, por do të preferonte punën mbi baza të praktikave që japin rezultat dhe rregullimin e praktikave që nuk funksionojnë. //rd